《庭有盆池漫砌小山与水光相映閒际静观辄有悠然之想戏作歌》
明代·方起龙

吾闻小中可见大，莫看须弥芥子外。小作盆池儿戏情，累石为子青一带。

幽花细树缀其间，五岳三湘适意会。群鱼吹波争出没，髣髴龙蛟云气霭。

水面落叶荡微风，如驶舟航飞急濑。一卷一勺妙理存，黄筌知微不能绘。

予也蓄志名山川，几思遍历搜奇最。自知有待而未能，于此神游入三味。

作者简介：方起龙，字海吟。惠来人。明末诸生。事见清陈珏《古瀛诗苑》卷一、清雍正《惠来县志》卷三。